CELEX: 32018D1886
Language: hu
Date: 2018-11-30 00:00:00
Title: A Bizottság (EU, Euratom) 2018/1886 végrehajtási határozata (2018. november 30.) a héasajátforrás-alap kiszámítása céljából bizonyos ügyleti kategóriák figyelmen kívül hagyásának és bizonyos közelítő becslések alkalmazásának Dánia számára való engedélyezéséről szóló 90/184/Euratom, EGK határozat módosításáról (az értesítés a C(2018) 7854. számú dokumentummal történt)

4.12.2018   
               
               
                  HU
               
               
                  Az Európai Unió Hivatalos Lapja
               
               
                  L 308/45
               
            
         A BIZOTTSÁG (EU, Euratom) 2018/1886 VÉGREHAJTÁSI HATÁROZATA
         (2018. november 30.)
         a héasajátforrás-alap kiszámítása céljából bizonyos ügyleti kategóriák figyelmen kívül hagyásának és bizonyos közelítő becslések alkalmazásának Dánia számára való engedélyezéséről szóló 90/184/Euratom, EGK határozat módosításáról
         
            
               (az értesítés a C(2018) 7854. számú dokumentummal történt)
            
         
         (Csak a dán nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Atomenergia-közösséget létrehozó szerződésre,
         tekintettel a hozzáadottérték-adóból származó saját források beszedésének végleges egységes rendszeréről szóló, 1989. május 29-i 1553/89/EGK, Euratom tanácsi rendeletre (1) és különösen annak 6. cikke (3) bekezdésének első franciabekezdésére,
         a saját forrásokkal foglalkozó tanácsadó bizottsággal folytatott konzultációt követően,
         mivel:
         
                     (1)
                  
                  
                     A 2006/112/EK tanácsi irányelv (2) 371. cikke értelmében Dánia az 1978. január 1-jén általa alkalmazott feltételek mellett továbbra is mentesítheti az irányelv X. mellékletének B. részében említett ügyleteket. E cikknek megfelelően az említett ügyleteket figyelembe kell venni a héasajátforrás-alap meghatározásához.
                  
               
                     (2)
                  
                  
                     Dánia a 90/184/Euratom, EGK bizottsági határozat (3) értelmében engedélyt kapott arra, hogy többek között a ma már a 2006/112/EK irányelv X. melléklete B. részének 2. pontjában említett ügyleteket – az alkotók, művészek és előadóművészek által nyújtott szolgáltatásokat – figyelmen kívül hagyja a héasajátforrás-alap kiszámítása céljából. A 2012/814/EU, Euratom bizottsági végrehajtási határozat (4) azonban hatályon kívül helyezte ezt az engedélyt.
                  
               
                     (3)
                  
                  
                     A Bizottság 2012-ben felülvizsgálatot végzett annak érdekében, hogy visszavonja a tagállamoknak adott, de időközben feleslegessé vált engedélyeket. A felülvizsgálat során Dánia a Bizottságnak benyújtott engedélyjegyzékről véletlenül lehagyta a 2006/112/EK irányelv X. melléklete B. részének 2. pontjában említett ügyletekre vonatkozó engedélyt. A Bizottság ezt annak hallgatólagos megerősítéseként értelmezte, hogy az engedélyt hatályon kívül lehet helyezni, és ezért a 2012/814/EU, Euratom végrehajtási határozattal hatályon kívül helyezte a 90/184/Euratom, EGK határozat 1. cikkében megadott engedélyt. A Bizottság a pontos információk birtokában hatályban hagyta volna az engedélyt.
                  
               
                     (4)
                  
                  
                     Dánia a 2018. április 30-án kelt levelében kijelentette, hogy a 90/184/Euratom, EGK határozattal megadott engedély félreértés miatt vesztette hatályát. A 2012/814/EU, Euratom végrehajtási határozat preambulumában tévesen szerepel, hogy Dánia adót vet ki a 2006/112/EK irányelv X. melléklete B. részének 2. pontjában említett ügyletekre, és hogy ezért hatályon kívül kell helyezni a 90/184/Euratom, EGK határozattal megadott engedélyt. Dánia ugyanis megerősítette, hogy sosem adóztatta meg a 2006/112/EK irányelv X. melléklete B. részének 2. pontjában említett ügyleteket – az alkotók, művészek és előadóművészek által nyújtott szolgáltatásokat –, amelyeket a tagállamok továbbra is mentesíthetnek. Mivel az engedély hatályon kívül helyezésének jogalapja valójában sosem létezett, Dánia arra kéri a Bizottságot, hogy állítsa vissza a 90/184/Euratom, EGK határozattal megadott engedélyt.
                  
               
                     (5)
                  
                  
                     A Dánia által 2012-ben benyújtott dokumentumok vizsgálata alapján és a Dániától 2018-ban kapott információk figyelembevételével a Bizottság úgy ítéli meg, hogy a 90/184/Euratom, EGK határozat helyesbítése érdekében az engedélyt vissza kell állítani, és azt az említett időponttól kell alkalmazni.
                  
               
                     (6)
                  
                  
                     Az átláthatóság és a jogbiztonság érdekében célszerű korlátozni az engedély időbeli hatályát.
                  
               
                     (7)
                  
                  
                     A 90/184/Euratom, EGK határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 90/184/Euratom, EGK határozat a következő 2a. cikkel egészül ki:
            
               
                  „2a. cikk
                  A 2012. december 20. és 2022. december 31. közötti héasajátforrás-alap kiszámítása céljából Dánia figyelmen kívül hagyhatja a 2006/112/EK tanácsi irányelv (*1) X. melléklete B. részének 2. pontjában említett ügyleteket, amennyiben azok alkotók, művészek és előadóművészek által nyújtott szolgáltatásokra vonatkoznak.
               
            
         
         
            2. cikk
            Ennek a határozatnak a Dán Királyság a címzettje.
         
         
            Kelt Brüsszelben, 2018. november 30-án.
            
               
                  a Bizottság részéről
               
               Günther OETTINGER
               
                  a Bizottság tagja
               
            
         
         
            (1)  HL L 155., 1989.6.7., 9. o.
         
         
            (2)  A Tanács 2006/112/EK irányelve (2006. november 28.) a közös hozzáadottértékadó-rendszerről (HL L 347., 2006.12.11., 1. o.).
         
            (3)  A Bizottság 90/184/Euratom, EGK határozata (1990. március 23.) a héasajátforrás-alap kiszámítása céljából bizonyos ügyleti kategóriák figyelmen kívül hagyásának és bizonyos közelítő becslések alkalmazásának Dánia számára való engedélyezéséről (HL L 99., 1990.4.19., 37. o.).
         
            (4)  A Bizottság 2012/814/EU, Euratom végrehajtási határozata (2012. december 19.) a héasajátforrás-alap kiszámítása céljából bizonyos ügyleti kategóriák figyelmen kívül hagyásának és bizonyos közelítő becslések alkalmazásának Dánia számára való engedélyezéséről szóló 90/184/Euratom, EGK határozat módosításáról ((HL L 352., 2012.12.21., 56. o.).